葛雄女子舞劍歌
作者：仇遠
朝代：宋

paragraphs: 葛家女兒十四五，不向深閨學針縷。
遍身繡出蛟螭文，赤手交持太阿舞。
紅羅帕兮錦纏頭，口吐長安游俠語。
側身捷如飛鳥輕，嗔目勇如獨鶻舉。
雲窗霧閣豈無情，終欠嬌嬈太麤武。
黄堂張燕燈燭光，兩耳喧喧厭歌鼓。
人言葛氏善舞劍，曾向梨園奉尊俎。
短衣結束當筵呈，壯士增雄懦夫沮。
我憐健婦勝丈夫，却欲驕兵如處女。
安得成軍如娘子，直氣端能捷秦楚。
只愁逢著裴將軍，公孫大娘汗成雨。